
Előterjesztés
a Közgyűlés részére
Tisztelt Közgyűlés!
A Budapesti Közlekedési Központ Zrt. a Széll Kálmán tér fejlesztése keretében a Sellő c. kútszobor áthelyezésének jóváhagyását kezdeményezte. 
A kompozíció 1980-ban került felállításra a központi térrészen, Makrisz Agamemnon szobrász, Makrisz Zizi keramikus és Tokár György építész alkotói közreműködésével. A mű a Fővárosi Önkormányzat tulajdonát képezi. Az áthelyezést az új építészeti koncepció, a tér új elrendezése teszi szükségessé. Az előzetes egyeztetések értelmében a bronz anyagú bimbó plasztika, tetején a sellő alakkal, illetve a mozaikbetéttel díszített beton csobogók a főváros tulajdonában álló Széll Kálmán tér  Krisztina körút felőli részére, egy újonnan kialakítandó parkosított térrészre kerülnek.
A BTM Budapest Galéria művészeti bíráló bizottsága, melyben a mű egyik alkotójaként részt vett Tokár György építész is, a tervezett elhelyezéssel egyetértett. A bizottság kiemelte, a kezdeményezőknek a költségek vállalása mellett gondoskodniuk szükséges arról, hogy a munkát a szakmailag ajánlott kivitelező végezze; hogy a bontás/áthelyezés során a szerkezet átvizsgálása, illetve a szükséges beavatkozások megtörténjenek; valamint az ideiglenes tárolás és a munkafolyamatok előzetesen a főváros szakmai intézményével, a BTM Budapest Galériával egyeztetésre kerüljenek.
A 1991. évi XX. törvény 109.§ (1) bekezdése értelmében művészeti alkotás elhelyezéséről, áthelyezéséről, lebontásáról fővárosi tulajdonú közterület esetén a Fővárosi Közgyűlés dönt. Fentiek alapján kérem a T. Közgyűlést az alábbi határozati javaslat elfogadására. 
Határozati javaslat
A Fővárosi Közgyűlés úgy dönt, hogy:

az 1991. évi XX. törvény 109.§ (1) bekezdése értelmében, a Budapesti Közlekedési Központ Zrt. kezdeményezése alapján jóváhagyja a Makrisz Agamemnon - Makrisz Zizi - Tokár Péter közreműködésével készült, 1980-ban felállított „Sellő” c. alkotás áthelyezését a Széll Kálmán téren belül, a Krisztina körút felé eső újonnan parkosítandó térrészre (hrsz.:13143/2), azzal a kikötéssel, hogy a mű mozgatásával, felújításával kapcsolatos minden költség a kezdeményezőket terheli; valamint, hogy a munkafolyamatokat előzetesen és folyamatosan a BTM Budapest Galériával egyeztetni szükséges.
határidő:	a döntést követő 20 nap a határozat megküldésére
felelős: 	Tarlós István főpolgármester

Határozathozatal módja: a határozat meghozatalához egyszerű szavazattöbbség szükséges.

